Regionsudvalgets udtalelse om "Grønbog om en iværksætterkultur i Europa og Meddelelse om bedre erhvervsklima"

(2003/C 256/08)

REGIONSUDVALGET HAR -

under henvisning til Kommissionens grønbog om Iværksætterkultur i Europa (KOM(2003) 27 endelig) og meddelelsen Bedre erhvervsklima (KOM(2002) 610 endelig),

under henvisning til Kommissionens beslutninger af 2. oktober 2002 og 8. januar 2003 om i overensstemmelse med EF-traktatens artikel 265, stk. 1, at anmode om Regionsudvalgets udtalelse herom,

under henvisning til formandens beslutninger af 5. august 2002 og 21. januar 2003 om at henvise det forberedende arbejde til Underudvalget for Økonomisk Politik og Social- og Arbejdsmarkedspolitik,

under henvisning til sin udtalelse om Rapport fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om "Udvikling af et europæisk iværksættersamfund - Unionens foranstaltninger til fordel for de små og mellemstore virksomheder (SMV'er)" (CdR 199/2001 fin)(1),

under henvisning til sin udtalelse om Meddelelse fra Kommissionen - Udfordringer for erhvervspolitikken i den videnbaserede økonomi og Kommissionens forslag til Rådets afgørelse om et flerårigt program til fremme af initiativ og iværksætterånd (2001-2005) (CdR 185/2000 fin)(2),

under henvisning til sin udtalelse om Rapport fra taskforcen for forenkling af erhvervsklimaet (BEST) og Kommissionens meddelelse "Fremme af iværksætterånden og konkurrenceevnen - Kommissionens reaktion på rapporten fra taskforcen for forenkling af erhvervsklimaet (BEST) og anbefalingerne heri" (CdR 387/98 fin)(3),

under henvisning til forslag til Regionsudvalgets udtalelse (CdR 82/2003 rev.), som blev vedtaget enstemmigt af Underudvalget for Økonomisk Politik og Social- og Arbejdsmarkedspolitik den 29. april 2003 med Constance Hanniffy, medlem af Offaly County Council (IRL-PPE) som ordfører -

på sin 50. plenarforsamling den 2. og 3. juli 2003 (mødet den 2. juli) enstemmigt vedtaget følgende udtalelse.

1. Regionsudvalgets synspunkter

Offentliggørelsen af Kommissionens grønbog

Regionsudvalget

1.1. anser offentliggørelsen af grønbogen om en iværksætterkultur i Europa for et godt initiativ, eftersom det sætter ny fokus på udviklingen af en integreret politik for en iværksætterkultur.

1.2. mener, at grønbogen giver en klar sammenfatning af de vigtigste spørgsmål og udfordringer, hvad angår det vigtige i, at EU udvikler en iværksætterkultur, og i den forbindelse påpeger udvalget, at grønbogens værdi består i, at den tager hul på en debat og bred høring blandt de politiske beslutningstagere.

1.3. anerkender, at en iværksætterkultur bliver fremmet af mange politikker, herunder politikker for kulturel udvikling, beskæftigelse og social samhørighed, og at støtte til SMV'er kanaliseres gennem forskellige finansieringsstrømme inklusive strukturfondene, det europæiske charter for små virksomheder og det flerårige program til fremme af initiativ og iværksætterånd.

Vigtige punkter i Kommissionens grønbog

Regionsudvalget

1.4. er skuffet over, at grønbogen ikke i tilstrækkelig grad har påpeget vigtigheden af, at den lokale og regionale dimension bidrager til udviklingen af en iværksætterkultur i EU. Udvalget mener, at der bør tages hensyn til den støtte, som de lokale og regionale myndigheder yder, ligesom man bør være opmærksom på de regionale forskelle, især inden for de enkelte medlemsstater, hvad angår graden af iværksætterkultur, og behovet for at afhjælpe visse mangler på subnationalt niveau.

1.5. er af den opfattelse, at grønbogen burde lægge større vægt på at løse årsagerne til og drage lære af lukningen af nyligt etablerede virksomheder. I EU's regioner lukker henimod 50% af alle nye virksomheder inden for de første fire år efter etableringen.

1.6. mener, at der i grønbogen og under den igangværende høringsproces bør skelnes mellem på den ene side Lissabon-topmødets målsætninger, som er den vigtigste referenceramme for grønbogen, og som kræver mere umiddelbare og kortsigtede politiske beslutninger, hvis der skal skabes 15 mio. nye jobs inden 2010, og på den anden side de mere langsigtede aspekter af grønbogen såsom behovet for at ændre holdning til iværksætterkultur og tilvejebringelse af uddannelsesprogrammer, som først vil have en effekt om en eller to generationer, og som vil indvirke på udviklingen af en iværksætterkultur. Udvalget mener derfor, at denne skelnen bør påvirke, hvilke foranstaltninger som prioriteres på EU-niveau eller andre niveauer.

1.7. synes, at der i de politiske overvejelser bør skelnes mellem iværksættere, som er mere vækst- og innovationsorienterede, og ejere eller ledere af små virksomheder, som måske er konservative og stiller sig afvisende over for, at deres virksomheder skal vokse, og mellem virksomheder, som kan have begrænset vækstpotentiale. Udvalget påpeger, at det fremsatte et tilsvarende synspunkt i sin udtalelse om det flerårige program til fremme af initiativ og iværksætterånd (2001-2005).

1.8. noterer med interesse sammenligningerne med de amerikanske erfaringer, men understreger, at USA importerer en meget stor andel af iværksætterne i nøglesektorer, f.eks. indiske statsborgere i IKT-sektoren. Udvalget mener derfor, at der er et yderligere emne, som Kommissionen bør se på i forbindelse med grønbogen, nemlig beskæftigelse og EU's indvandringspolitik.

Gennemførelse af en iværksætterpolitik

Regionsudvalget

1.9. er enig med Kommissionen i, at politikker kan være med til at styrke iværksætterkulturen, men understreger, at koordinerede tiltag fra medlemsstaternes side, med aktiv inddragelse af deres lokale og regionale myndigheder, vil have større effekt end rent nationale initiativer.

1.10. mener, at gennemførelsen af en politik til fremme af en iværksætterkultur styrkes af udviklingen af benchmarking og udveksling af god praksis. Udvalget mener dog, man skal være forsigtig med at opstille mål for opfyldelse af målsætninger med henblik på at gøre præstationskløfter mere synlige, da disse mål kan blive en proces i sig selv med det resultat, at man taber nøglemålsætningerne af syne.

1.11. bifalder udviklingen af en handlingsplan for en iværksætterkultur. Udvalget understreger imidlertid, at det er nødvendigt at sikre en ordentlig koordination mellem sådanne nationale handlingsplaner og de nationale handlingsplaner for beskæftigelsen, som fortsat vil rumme et iværksætterelement.

1.12. bemærker, at der er fordele ved udveksling af god praksis gennem interregionale og transnationale initiativer, men at 'udveksling' i mange tilfælde ikke er tilstrækkeligt. Det er snarere i måden, denne praksis anvendes på og skræddersys til forskellige omstændigheder, at der er reelle fordele at hente.

Skabelse af rammebetingelser

Regionsudvalget

1.13. erkender, at de lokale og regionale myndigheder kan bidrage til at skabe bedre rammebetingelser for iværksættere ved at mindske bureaukratiet, fastlægge forenklede betalings- og e-forvaltningsordninger, yde incitamenter via lokal beskatning - såsom reduktion af takster og afgifter - og sikre lige adgang for SMV'er til offentlige indkøbsprocedurer og offentlige kontrakter.

1.14. mener, at uddannelse skal udvikle kreativitet, fleksibilitet og fantasi hos de studerende inden for alle fagområder, da disse egenskaber er afgørende for at udvikle iværksættere. Især mener udvalget, at det er vigtigt på det primære trin at blive fortrolig med iværksætterkulturen, og at uddannelse af iværksættere skal indgå i undervisningen inden for ikke-erhvervsmæssige, f.eks. humanistiske, naturvidenskabelige og handelsrelaterede, emner.

1.15. mener også, at uddannelsen af iværksættere skal være af høj kvalitet og være fleksibel og relevant for deres behov. I den forbindelse er spørgsmålet om kvalifikationer, erfaringer og uddannelse af undervisere af afgørende betydning og bør tages op i alle medlemsstater.

1.16. understreger ligesom i tidligere udtalelser, at de lokale og regionale myndigheder kan skabe bedre rammebetingelser for virksomhederne ved at fremme netværk af eksisterende SMV'er, ved at tilvejebringe koordineret information via "kvikskranker", ved at tilvejebringe faciliteter og tjenester for iværksættere, ved aktivt at udvikle innovativ IKT-brug for at overvinde hindringer for udviklingen af en iværksætterkultur, samt ved at fremme lokale eksempler på god praksis, som kan stimulere udviklingen af en iværksætterkultur, samt ved at fremme og aktivt deltage i aktiviteter vedrørende virksomheders sociale medansvar og socialøkonomien.

1.17. konstaterer, at lokale og regionale finansieringsinstrumenter og løsningsmodeller er effektive, når det gælder om at tilgodese virksomheders behov. Betydningen af regionale banker, lokale venturekapitalordninger, tilvejebringelse af risikokapital og andre lokale initiativer er af særlig betydning, hvilket er vigtigt at understrege. I forbindelse hermed bør støtten fra artikel 4 i EFRU og artikel 6 i ESF øges for at forbedre bistanden til SMV'er. Desuden bør lokal og regional medvirken til SMV'ernes adgang til EIB-lån fremmes.

1.18. mener, at de lokale og regionale myndigheders rolle i forbindelse med fremme af social samhørighed er vigtig for skabelsen af iværksættere. Lokale målrettede aktioner for langtidsledige, ældre, unge, kvinder og etniske minoriteter kan give iværksættere mulighed for at udvikle kapacitet og opfylde deres potentiale. De lokale og regionale myndigheder bør - som et middel til at udvikle en iværksætterkultur - gøre større brug af socialøkonomien ved leveringen af lokale tjenesteydelser.

1.19. opfordrer Kommissionen og de lokale, regionale og nationale myndigheder til at anvende selvbeskæftigelse som et middel til samfundsmæssig og erhvervsmæssig integration af grupper med særlige indslusningsproblemer. Til dette formål bør der oprettes et særprogram, som kan støtte iværksættelsen af oplysningskampagner til fremme af iværksætterånden i disse grupper.

2. Regionsudvalgets henstillinger

Regionsudvalget

2.1. tilskynder Kommissionen til at iværksætte en informationskampagne på lokalt og regionalt niveau i EU og tiltrædelseslandene med henblik på at fremme interessen blandt unge for at starte egen virksomhed, præsentere lokale/regionale eksempler på god praksis og sætte fokus på den lange række af støttemuligheder. Udvalget mener, at de lokale og regionale myndigheder vil være passende og interesserede partnere i en sådan kampagne.

2.2. mener, at et nøgleelement i handlingsplanen for en iværksætterkultur må være udviklingen af en multifunktionel strategi dels gennem samarbejde mellem erhvervsliv, uddannelsessektor og andre aktører, bl.a. de lokale og regionale myndigheder, og dels ved at forbinde kapital med idéer og innovatorer med virksomheder ved hjælp af kreative og fleksible støttemekanismer.

2.3. henstiller, at der tages særligt hensyn til de vanskeligheder, som kvinder, etniske minoriteter og samfundets ældre har med at starte egen virksomhed.

2.4. foreslår, at iværksætterkultur og støttepolitikkerne for F& TU, innovation og konkurrenceevne bør være centrale elementer i debatten om fremtiden for EU's regionalpolitik og strukturfondene, da strukturfondene er blevet anvendt effektivt på dette område. Udvalget beklager imidlertid, at strukturfondene ikke er et væsentligt aspekt af støttestrukturen for SMV'er, især da SMV'er i mange perifere regioner fortsat har problemer med at få adgang til markeder, til kommunikationsteknologi, til erhvervsekspertise og til specialiserede støttetjenester.

2.5. mener, at BEST-rapporterne og det europæiske charter for små virksomheder og de løfter, som charteret indeholder, vil være nyttige for tiltrædelseslandene i deres bestræbelser på at opbygge et erhvervsvenligt klima. Udvalget opfordrer derfor Kommissionen til at igangsætte en lokal og regional benchmarking-undersøgelse med sigte på at fremhæve god praksis samt at tilvejebringe potentielle modeller, som kan skræddersys til tiltrædelseslandene.

2.6. opfordrer Kommissionen til at udarbejde en meddelelse, som definerer de lokale og regionale myndigheders rolle og udfordringer på det erhvervspolitiske område, og således understreger det vigtige i, at erhvervs- og iværksætterpolitikken har en lokal og regional dimension.

2.7. tilskynder Kommissionen til at fremme oprettelsen af støttepaneler og andre strukturelle netværk på regionalt niveau for iværksættere, så disse kan få adgang til specifikke og skræddersyede former for erhvervsekspertise i etableringsfasen. Udvalget imødeser yderligere støtteinitiativer for at sikre, at underviserne selv har modtaget uddannelse af høj kvalitet, samt for at etablere præmieringsordninger på regionalt niveau, forbindelser mellem lokale skoler og virksomheder og partnerskaber mellem regionale erhvervsklynger og universiteter og forskningsinstitutter.

2.8. betoner betydningen af støtte udefra for at forvandle innovative ideer til kommercielle virksomheder ved at tilvejebringe koordineret og lettilgængelig information og tjenester og støtte til iværksættere, så de har adgang til uafhængig rådgivning, vejledere, netværker og partnerskaber for at mindske risikoen for fiasko og unødvendige forsinkelser og frustrationer. Selv om en stor del af denne bistand i dag måske kan ydes af en række instanser, der bør modtage mere støtte, har de lokale og regionale myndigheder betragtelige muligheder for at koordinere disse tjenester. Udvalget understreger derfor, at det vil være hensigtsmæssigt at yde finansiel støtte til og udvide antallet af initiativer som f.eks. virksomhedskuvøser, bistand og forskellige former for vejledning af unge iværksættere.

2.9. bifalder udviklingen af et målrettet støtteprogram for lokale og regionale myndigheder med henblik på at tilskynde til tættere sammenkædning og netværk blandt og mellem virksomheder, lokale universiteter og forskningsinstitutter, virksomheder og erhvervsrådgivere. I den henseende vil udvalget endvidere slå til lyd for støtteforanstaltninger til fremme af udvekslinger/praktikophold for iværksættere/potentielle iværksættere, så de på egen hånd kan få erfaringer med god praksis, studere potentielle nye markeder og støttematerialer samt udvikle færdigheder i fremmedsprog og på andre erhvervsrelevante områder.

2.10. er tilfreds med den hurtige gennemførelse af tiltag til fremme af iværksætteraktiviteter og foranstaltninger, der kan udjævne de præstationsforskelle, der findes mellem medlemsstater og regioner, men advarer imod, at der opstilles alt for mange kvantitative mål, eftersom det uundgåeligt vil føre til ekstra bureaukrati.

2.11. foreslår, at der udvikles et bedre og mere omfattende sæt af statistikker, så man bedre kan analysere tendenser inden for SMV-sektoren, da de fleste benchmarking-undersøgelser fokuserer på det nationale niveau og på overordnede tendenser såsom virksomheders fødsel og død. Udvalget mener, at sådanne statistikker vil gøre det muligt at foretage en bedre sammenligning på regionalt niveau, herunder af kønsintegration og integration af etniske minoriteter.

2.12. opfordrer Kommissionen til at maksimere synergien mellem den europæiske beskæftigelsesstrategi og handlingsplanen for en iværksætterkultur. Udvalget tilskynder ydermere Kommissionen til at tage ved lære af den europæiske beskæftigelsesstrategi og dens retningslinjer og især af disse retningslinjers øgede betoning af den lokale og regionale dimension(4).

2.13. understreger behovet for at skelne mellem virksomhedstype og virksomhedsstørrelse og mellem nye iværksættere og eksisterende virksomheder, når der udarbejdes en handlingsplan for en iværksætterkultur. I den henseende kræver udvalget forbedringer i lovrammerne for SMV'er, og det er især vigtigt at skelne mellem virksomhedstype og virksomhedsstørrelse i virksomhedslovgivningen, og samtidig er der behov for at fremme iværksætterånden ved hjælp af skattepolitikken.

2.14. støtter, at eksisterende finansieringskilder for nystartede virksomheder tages op til fornyet undersøgelse, herunder især tilgængeligheden af højrisikokapital, for at afdække finansieringshuller og god praksis. Udvalget opfordrer også Kommissionen til at sikre en koordineret fremgangsmåde i forbindelse med de relevante finansieringsstrømme og politikker på EU-niveau.

Bruxelles, den 2. juli 2003.

Albert Bore

Formand for

Regionsudvalget

(1) EFT C 107 af 3.5.2002, s. 64.

(2) EFT C 22 af 24.1.2001, s. 10.

(3) EFT C 293 af 13.10.1999, s. 48.

(4) Kommissionens meddelelse "Lokal handling til fordel for beskæftigelsen - Den lokale dimension i den europæiske beskæftigelsesstrategi" (KOM(2000) 196 endelig).